Sharifah Aleya

Sharifah **Aleya binti** Syed **Zainal Rashid Al-Yahya** (lahir 27 April 1983) ialah seorang pengacara, penyampai radio dan pelakon wanita Malaysia.

## Kehidupan awal
Beliau dilahirkan pada 27 April 1983 di Kuala Lumpur dan merupakan anak sulung daripada empat adik-beradik yang kesemuanya perempuan, kepada pasangan pelakon veteran 80-an, Fatimah Abu Bakar dan pelukisnya, Syed Zainal Rashid bin Syed Zainal Abidin Al-Yahya. Beliau mempunyai darah kacukan Benggali dan Arab di sebelah bapanya dan Cina di sebelah ibunya. Beliau juga mempunyai tiga adik perempuannya iaitu Sharifah Amani, Sharifah Aleysha dan Sharifah Aryana yang semuanya bergelar sebagai pelakon. Beliau dan sekeluarganya membesar di Bangsar, Kuala Lumpur.

## Kerjaya
Beliau memulakan karier sejak berusia 15 tahun ketika mengacarakan rancangan Golden Teen Stuff di TV2 dan kemudiannya program Chicky Hour di TV3 sejak 1998. Pada tahun 2000 beliau muncul dalam filem *[[Mimpi Moon]]* arahan Shuhaimi Baba dengan memberikan lakonan berkesan sebagai remaja yang fanatik terhadap artis pujaan. Lakonannya menerima pengiktirafan sebagai Pelakon Harapan di Anugerah Skrin 2001. 

Karier lakonan Aleya sangat cemerlang ketika usia remaja hinggakan beliau diiktiraf sebagai Pelakon Pembantu Wanita Terbaik (FFM) menerusi watak Nurul Nadia dalam filem *[[Trauma (filem)|Trauma]]* pada tahun 2004 ketika berusia 21 tahun. Namun karier lakonannya di layar perak sedikit tenggelam akibat persaingan dengan aktres remaja lain biarpun muncul dalam filem-filem hebat antaranya *[[Man Laksa]]* dan *[[Pontianak Harum Sundal Malam]]*. Sejak itu Aleya menumpukan karier pengacaraan menerusi rancangan bual bicara *Selamba Serius* bersama adiknya, Sharifah Amani dan sekali lagi bergandingan dalam program *Latido* di TV9. Aleya pernah mengacarakan program realiti Malaysian Idol musim pertama pada tahun 2004 bersama Soo Koi Jien serta The Breakfast Show di NTV7.

*Amukan Puaka* pada tahun 2003 merupakan debut Aleya di TV dan juga VCD selain muncul dalam drama *Chulia Street*, *Prahara* dan juga berlakon dalam sitkom *Kopikau* bersama adik beradik Ngasri. Lakonan komedi Aleya menerima pujian hingga dicalonkan untuk kategori Pelakon Komedi TV Wanita Terbaik di Anugerah Seri Angkasa 2005 bersama aktres komedi hebat yang lain seperti Sheila Rusly & Nik Sayyidah Fatihah. Di dunia teater beliau juga tidak mengecewakan apabila pernah muncul dalam teater *Man For All Seasons* yang melayakkan beliau dicalonkan di Anugerah Boh Cameronion 2005 untuk kategori Ensembel Pelakon Terbaik. Pada tahun 2011 beliau muncul dalam teater *Terima Kasih Cinta*.  

Beliau kini popular sebagai juruhebah radio apabila berkhidmat di stesen radio Hot FM sejak 2006. dan telah 4 kali dicalonkan untuk kategori Pengacara Radio Wanita Popular (ABPBH) di Anugerah Bintang Popular Berita Harian edisi 2006, 2008, 2009 dan 2010.

## Kehidupan peribadi
Beliau dan Muhd Ashraf Aasimuddin pemain dram kumpulan Pretty Ugly telah diijabkabulkan di satu majlis yang diadakan di Masjid Al-Mukharammah, Bandar Sri Damansara, Kuala Lumpur. Mas kahwin sebanyak RM101 pada 9 Disember 2007. Aleya turut menerima wang hantaran sebanyak RM10,101 dalam majlis yang cukup sederhana tetapi amat meriah dengan kehadiran para wartawan.

Leya telah selamat melahirkan bayi kembar perempuan pada jam 11.46 pagi di sebuah hospital kerajaan pada 26 Jun 2009. Bayi kembar itu dinamakan Aza Ameena binti Muhd Ashraf dan Asha Ameena binti Muhd Ashraf. Pada 29 Februari 2012, beliau telah bercerai dengan suaminya Muhd Ashraf Aasimuddin.

Pada tahun 2013, beliau telah berkahwin buat kali kedua dengan Mohammed Azam Abdullah atau Miko. Pada 9 Januari 2015, beliau selamat melahirkan anak ketiga dan anak lelaki sulungnya yang diberi nama Ali Abdullah bin Mohammed Azam. Seterusnya, pada 1 November 2017 beliau selamat melahirkan anak keempat yang bernama Ahyan Abdullah bin Mohammed Azam. Pada 12 Februari 2026, beliau telah mengumumkan sudah  bercerai dengan Mohammed Azam setelah 13 tahun melayari bahtera rumahtangga bersama. Namun tidak mendedahkan tarikh sebenar penceraian mereka. Tetapi dipercayai sejak pertengahan November 2025 berdasarkan pernyataannya yang mengatakan tempoh idahnya sudah tamat pada tarikh pengumuman penceraian beliau.

## Filemografi

## Radiografi

### Radio

## Rujukan

## Pautan luar
* 
* 
*